*Macbeth*
Stretnutie Macbetha a Banqua s čarodejnicami
Banquov duch
**Macbeth**, celý názov **Tragédia o Macbethovi** (angl. **The Tragedy of Macbeth**) je jedna z najobľúbenejších divadelných hier anglického alžbetínskeho dramatika Williama Shakespearea. Je skalnou súčasťou repertoáru profesionálnych i ochotníckych divadiel. Hra je vnímaná ako archetypálny príbeh o nebezpečenstvách túžby po moci a zrade priateľov. 

Príbeh sa voľne inšpiroval historickými udalosťami okolo kráľa Macbetha, ktoré zapísal škótsky filozof Hector Boece vo svojom diele *Scotorum Historiae*. Boece v príbehu vychválil predkov jeho patróna, kráľa Jakuba VI. Škótskeho (známy ako kráľ Jakub I. Anglický).

Osoby
-----

Námesačná Lady Macbeth na Füssliho obraze
* Duncan; škótsky kráľ
* jeho synovia:
	+ Malcolm
	+ Donalbain
* Macbeth; najprv generál, neskorší kráľ Škótska
* Banquo; generál
* Fleance; Baquov syn
* Siward; gróf z Northumberlandu, generál anglických vojsk
* Mladý Siward; jeho syn
* škótski šľachtici:
	+ Macduff
	+ Lennox
	+ Ross
	+ Mentheith
	+ Angus
	+ Caithness
* Lady Macbeth
* Lady Macduff
* tri čarodejnice a Hekaté
* ďalší: Seton, Macbethov nosič zbrane; chlapec, Macduffov syn; kapitán; vrátnik; starec, anglický a škótsky doktor; traja vrahovia; tri zjavenia; lordi; šľachtici; dôstojníci; vojaci; sluhovia a poslovia

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

K škótskemu kráľovi Duncanovi príde správa o víťazstve Macbetha a Banqua nad Dánmi. Onedlho potom, keď obaja cestujú ku kráľovi, stretnú v lese podivné ženy. Prvá vraví: „Buď pozdravený Macbeth, pán na Glamise." Druhá pridá: „Pozdravený buď Macbeth, pán na Cawdore". A tretia dodá: „Buď pozdravený Macbeth, ktorý potom budeš kráľom škótskym." Banquo sa tiež spýta na svoj osud. Ženy mu odpovedia, že on sám síce nebude kráľom, ale z neho sa zrodia tí, ktorí budú spravovať škótske kráľovstvo. 

O chvíľu na to sa ich proroctvá začnú napĺňať. Than z Cawdoru je odsúdený za zradu a jeho pozemky pripadnú Macbethovi. Duncan vymenuje Malcolma, svojho syna, princom z Cumberlandu a tým aj dedičom trónu. Povzbudený svojou ženou Macbeth zavraždí kráľa. Spoločníkmi sa dá vyhlásiť kráľom a ide na korunováciu. Malcolm a Donalbain, synovia zavraždeného kráľa utečú zo Škótska. 

Ale slová čarodejníc o Banquovi ležia Macbethovi na srdci. Dosiaľ nemá žiadneho potomka. Pozve preto Banqua so synom na večeru a najatými vrahmi ho nechá zabiť. Banquovmu synovi sa podarí uniknúť do Walesu. Veštby, že Macbeth nebude utratený mužom zrodeným zo ženy a zdolaný, pokiaľ sa Birmanský les nepriblíži k hradu ženú Macbetha k ďalším zločinom. Macduff utečie do Anglicka, aby podporil Malcolma v snahe vymôcť si otcovskú korunu. Macbeth dá zavraždiť Macduffovu ženu a deti. 

Malcolm vyráža do Škótska proti Macbethovi. Ten ustúpi až do hradu v Birmanskom lese. Malcolm nariadi, aby si každý vojak odrezal vetvu za ktorú sa schová. Tým chce zakryť počet bojovníkov. Macbeth zbadá Birmanský les a okamžite si spomenie na veštbu. Šalejúca kráľovná medzitým spácha samovraždu skokom z hradieb. Macbeth sebaisto bojuje s Macduffom, pretože nemôže byť zabitý mužom zrodeným zo ženy. Macduff napriek tomu Macbetha zabije, pretože práve on nebol zrodený zo ženy, ale vybraný z lona svojej mŕtvej matky. Uťatú Macbethovu hlavu nabodne a prinesie Malcolmovi.

Adaptácie
---------

### Hudba

* *Macbeth:* Ako prvý zhudobnil *Macbetha* taliansky skladateľ Giuseppe Verdi, autorom libreta je Francesco Maria Piave. Opera mala premiéru vo Florencii roku 1847. Po takmer 20 rokoch Verdi operu prepracoval a jej nová verzia bola uvedená v Paríži roku 1865. Opera je uvádzaná zriedkavejšie ako ďalšie dve Verdiho opery inšpirované Shakespeareom, a to *Othello* a *Falstaff*.
* *Lady Macbeth Mcenského okresu:* Je opera v štyroch dejstvách ruského skladateľa Dimitrija Šostakoviča. Autorom libreta, založeného na poviedke Nikolaja Lesova je Alexander Preis. Opera bola prvýkrát uvedená v leningradskom Malom divadle v roku 1934.
* *Macbeth* je taktiež jednou zo symfonických básní nemeckého skladateľa Richarda Straussa.

### Film

* *Macbeth*: Filmová adaptácia z roku 1948 v réžii Orsona Wellesa, v hlavných úlohách sa predstavili Welles ako Macbeth a Jeanette Nolan ako Lady Macbeth.
* *Krvavý trón:* Je film z roku 1957 v réžii japonského režiséra Akira Kurosawu. Kurosawa preniesol Macbethov dej do stredovekého Japonska.
* *Macbeth*: V roku 1971 nakrútil svoju adaptáciu *Macbetha* poľský režisér Roman Polański. V hlavných úlohách sa predstavili Jon Finch ako Macbeth a Francesca Annisová ako Lady Macbeth.
* *Scotland, Pa.:* Anglická čierna komédia z roku 2001 prenáša dej Macbetha do 70. rokov prostredia reštaurácie s rýchlym občerstvením. Režisérom filmu je Billy Morrissette.

Iné projekty
------------

Commons
* Spolupracuj na Commons Commons ponúka multimediálne súbory na tému **Macbeth (dráma)**

| * z
* d
* u
William Shakespeare |
| --- |
| Shakespearovské tragédie | 
* Rómeo a Júlia
* Macbeth
* Kráľ Lear
* Hamlet
* Othello
* Titus Andronicus
* Julius Caesar
* Antonius a Kleopatra
* Coriolanus
* Troilos a Kressida
* Timon aténsky

 |
| Shakespearovské komédie | 
* Sen noci svätojánskej
* Koniec všetko napraví
* Ako sa vám páči
* Cymbelin
* Márna lásky snaha
* Oko za oko
* Kupec benátsky
* Veselé panie z Windsoru
* Mnoho kriku pre nič
* Perikles
* Skrotenie čertice
* Komédia omylov
* Búrka
* Trojkráľový večer alebo Čo len chcete
* Dvaja urodzení príbuzní
* Dvaja šľachtici veronskí
* Zimná rozprávka

 |
| Shakespearovské historické hry | 
* Kráľ Ján
* Richard II.
* Henrich IV.
* Henrich V.
* Henrich VI.
* Richard III.
* Henrich VIII.

 |